Pollák, Peter, poslanec NR SR (2024-02-16):
Okej. Ďakujem pekne, pán predsedajúci. Tento návrh zákona predkladáme ako štvorica Rómov, samozrejme, v tomto volebnom období je nás tu viac a cítime aj podporu z PS a teda od poslankýň z PS, ktorí majú takisto tú morálnu povinnosť, rovnako ako my, predkladať takéto návrhy zákona, a zároveň my máme takú túžbu, aby takéto návrhy zákona aj prešli, keďže tento kostlivec v skrini je naozaj s nami tu už dlho a potrebujeme raz a navždy túto vec vyriešiť, aby sa táto krivda, alebo teda aby táto krivda už viac nebola témou. Chcem oceniť naozaj aj diskusiu k tomuto návrhu, mrzí ma, takisto ako pani poslankyňu Kolíkovú, ja som ju upozorňoval, prepáčte, iba na to, že vystúpil k tomuto návrhu pán poslanec Hazucha, ktorý mal otázku k tomuto návrhu, a ja ešte raz, iba sa zopakujem, sú tu hlasy z koalície, ktorí rovnako cítia, že táto téma by sa mala raz a navždy vyriešiť. Rovnako minister Susko o tom hovoril. Na stole má návrh, ktorý prešiel MPK-čkom, a verím, že tá iniciatíva od neho príde. Budem naozaj rád, ak tento návrh zákona, keďže rokujeme v prvom čítaní, keď prejde do druhého čítania, keďže prvé čítanie je skôr o takom duchu návrhu a v druhom čítaní sa môžme baviť o tom, ako by mohol vyzerať ten návrh v konečnej fáze. Som naozaj otvorený diskusii, pripomienkam pozmeňovákom, aby sme ten návrh zákona, aby, aby našiel zhodu ten návrh, tento návrh zákona naprieč politickým spektrom. Chcem veriť naozaj, že aj poslanci koalície budú vedieť zahlasovať v prvom čítaní o tomto návrhu a v prípade, ak sa tento návrh dostane do druhého čítania, budeme akceptovať pozmeňujúce návrhy, ktoré pomôžu tomuto návrhu zákona. Dalo by sa o tejto téme naozaj rozprávať dlho. Myslím si, že či v predchádzajúcom volebnom období, alebo takto osobne cez média sme o tomto, o tejto téme hovorili naozaj veľmi často a veľmi hlboko. Mrzí ma však, že neozval sa naozaj nikto z koalície, aby nám povedal pri tejto diskusii názor možno jednotlivých strán. Nepredpokladám, nepredpokladám, že strana SNS za tento návrh zahlasuje, ak by sa tak stalo, tak by ma aj milo prekvapili, ale očakávam to skôr od strany HLAS alebo SMER, ktorí aj v minulosti sa bili do pŕs, že sú tými najväčšími ochrancami ľudských práv, či to už bolo počas covidu, počas vojny nám to stále pripomínajú, že treba chrániť ľudské životy, aj naposledy pri Trestnom zákone sa obracali na to, ako boli poškodzované ľudské práva určitých osôb. Aj Rómovia sú občania Slovenskej republiky, aj im boli odopierané ľudské práva a sú stále. Dnes je rizikom sa narodiť v rómskej osade alebo teda na Slovensku ako Róm, lebo hneď ste odsúdený na nešťastie, tak to poviem. A dnes, ak by sa dokázal nejaký Róm zobudiť s tým, že nasledujúce ráno nebude Rómom, tak bude pre túto spoločnosť prijateľnejší. V takom svete žijeme, tak to je. Verím, že tieto témy by sa mali naozaj raz a navždy vyriešiť, aby sme nedávali taký mlyn alebo teda vodu na mlyn ďalším a ďalším extrémistom, aby na tom rástli. Čím skôr sa Slovenská republika s takýmito témami vysporiada, či už je to toto, sterilizácia, alebo teda odškodnenie, alebo potom prípadné správne zaraďovanie rómskych detí do špeciálnych základných škôl, respektíve do klasických základných škôl, alebo segregácia, tým menej vody dávame na mlyn tým extrémistom a fašistom. Rómovia naozaj sú potenciálom tejto krajiny, ak si ich správne podchytíme, ak správne zainvestujeme do tých detí, tak môžu byť cirkuláciou v ekonomike. Veľmi pekne ďakujem. (Potlesk.)